У залежнасці ад сінтаксічнай структуры і экспрэсіўнай функцыі

бачыцца мэтазгодным усю разнастайнасць **сінтаксічных фігур** аб’яднаць у некалькі груп і прадставіць ***іх класіфікацыю*** ў выглядзе:

**Сінтаксічныя фігуры:**

**І. Фігуры павелічэння аб’ёму выказвання:**

1. анафара

2. эпіфара

3. стык

4. кальцо

5. сінтаксічны паралелізм

6. сімплака

7. хіязм

8. антытэза

9. гемінацыя

10. градацыя

11. полісіндэтон

12. паліптот

13. перыяд

**ІІ. Фігуры памяншэння аб’ёму выказвання**:

1. эліпсіс

2. умаўчанне

3. асіндэтон

4. зеўгма

**ІІІ. Уласнарытарычныя фігуры:**

1. рытарычнае пытанне

2. рытарычны зварот

3. рытарычны вокліч

**ІV. Фігуры размяшчэння і перастаноўкі:**

1. інверсія

2. сегментацыя

3. парцэляцыя

4. парантэза

**V. Маўленча-дыялагічныя фігуры:**

1. дыялог паміж аратарам і аўдыторыяй

2. дыялог паміж аратарам і апанентам

3. дыялог паміж аратарам і трэцяй асобай

4. дыялог паміж аўдыторыяй і трэцяй асобай

5. дыялог аратара з самім сабой

6. дыялог апанента з самім сабой

\* Названыя сінтаксічныя фігуры згадваюцца ў многіх крыніцах, прысвечаных

праблеме экспрэсіўнасці і тэорыі літаратуры, але адзінай, агульнапрынятай класіфікацыі фігур не існуе. Таму, на думку аўтара, дадзеная схема змяшчае найбольшпрыдатную сістэматызацыю экспрэсіўных сінтаксічных фігур і іх класіфікацыю па пяці вызначаных групах.

У рэальных тэкстах кожная з фігур можа дзейнічаць не ізалявана.

**Вызначэння фігур**

1. Анафара або адзінапачатак - паўтарэнне аднолькавых слоў, словазлучэнняў ці сказаў у пачатку вершаваных радкоў або празаічных сказаў.

2. Эпіфара - сінтаксічная фігура, супрацьлеглая анафары, дзе суседнія сказы заканчваюццца аднолькавымі спалучэннямі слоў ці выразаў.

3. Стык або эпанастрафа - сінтаксічная фігура, у якой наступны сказ пачынаецца з таго ж слова, словазлучэння ці сказа, якімі заканчваецца папярэдні сказ.

4. Кальцо - пэўны сінтаксічны адрэзак маўлення, які пачынаецца і заканчваецца аднолькавымі словазлучэннямі і нават сказамі.

5. Сінтаксічны паралелізм - экспрэсіўная сінтаксічная фігура, у якой кожная наступная сінтаксічная адзінка будуецца па тыпу папярэдняй — мае аднолькавы склад членаў сказа, аднолькавы парадак слоў.

6. Сімплака - экспрэсіўная фігура, якая вызначаецца адначасовым ўжываннем у маўленні анафар і эпіфар або паўтораў якіх-небудзь слоў ці словазлучэнняў у сярэдзіне сказаў.

7. Хіязм - адзін з найбольш складаных відаў сінтаксічнага паралелізму, фігура, у якой паўтараюцца два элементы, прычым пры паўторы яны размяшчаюцца ў адваротным парадку: Мы пакутуем не столькі ад сардэчнай недастатковасці, колькі ад недастатковай сардэчнасці (Ю.Шанін); Гуляе жыццё з імі ў смерць, смерць – у жыццё (А.Разанаў). Няма нізкіх ісцін і высокіх падманаў, ёсць толькі нізкія падманы і высокія ісціны (М.Цвятаева), Умейце любіць мастацтва ў сабе, а не сябе ў мастацтве (К.Станіслаўскі).

8. Антытэза - супастаўленне процілеглых паняццяў, перажыванняў, думак з мэтай узмацнення ўражання ад гэтых з’яў, падкрэслівання кантрасту.

9. Гемінацыя (або паўтор, падваенне) - кантактны паўтор слоў ці словазлучэнняў у пэўнай паслядоўнасці. Слізкія, слізкія, слізкія словы, — / Што б ні казала — сабе папярок. (Я.Янішчыц)

10. Градацыя - такое размяшчэнне частак выказвання (слоў, адрэзкаў сказа), дзе адбываецца паступовае нарастанне або, наадварот, аслабленне ўражання, пачуцця.

11. Полісіндэтон, або шматзлучнікавасць - сінтаксічная фігура, у якой злучнікі або прыназоўнікі паўтараюцца перад кожным аднародным членам сказа або перад іншымі аднароднымі сінтаксічнымі канструкцыямі.

12. Паліптот — сінтаксічная фігура, у адпаведнасці з якой слова ўжываецца ў мікракантэксце ў розных граматычных формах.

13. Перыяд— разгорнутая сінтаксічная пабудова (сказ), якая ў сэнсава-інтанацыйных адносінах пры дапамозе паўзы дзеліцца на дзве часткі, першая з якіх складаецца з шэрагу аднародных адзінак і вымаўляецца з павышэннем голасу, а другая — з паніжэннем голасу і з’яўляецца заключэннем, абагульненнем, вынікам.

14. Эліпсіс — сінтаксічная фігура, у якой прапускаецца выказнік, які не з’яўляецца неабходным для перадачы пэўнага паведамлення.

15. Умаўчанне - сінтаксічная фігура, пры якой маўленне знарок рэзка абрываецца, каб перадаць пэўныя эмоцыі гаворачага; зразумелым становіцца толькі самы агульны сэнс выказвання.

Прасіяпез — пропуск пачатковай часткі выказвання, адрэзку маўлення, тэксту, што папярэднічаюць дадзенаму выказванню. Апасіяпез - недагаворванне канца фразы.

16. Асіндэтон або бяззлучнікавасць — сінтаксічная фігура, у якой адсутнічаюць злучнікі паміж граматычна аднароднымі словамі і сказамі з мэтай узмацнення экспрэсіі, дынамічнасці, насычанасці з’яў, падзей, фактаў.

17. Зеўгма — сінтаксічная фігура, у межах якой да аднаго апорнага слова адносяцца два або больш слоў, якія раўнапраўныя граматычна,але абсалютна адрозныя паміж сабой семантычна. Хлеб есца, смокчацца, грызецца, «хлябаецца» і генетычна памятае свой радавод, сваю бацькаўшчыну — глебу (А.Разанаў). Адны сустракаюць Новы год з надзеяй, другія — з каханнем, а трэція — з жонкай (Б.Васільеў).

18. Інверсія - такая расстаноўка слоў або словазлучэнняў (сінтаксічных кампанентаў) у сказе, якая парушае іх звычайны граматычны парадак.

19. Сегментацыя - адчляненне ад асноўнай часткі сказа нарматыўнай сінтаксічнай канструкцыі, якая застаецца цесна звязанай са сказам па сэнсу.

Назоўны тэмы — такая эмацыянальна-экспрэсіўная канструкцыя, у якой у першую частку выносіцца тэма выказвання, а ў другую — звесткі пра яе, прычым сама тэма ў другой частцы дубліруецца часта займеннікам 3-й асобы (радзей лексічным або семантычным паўторам). Спадчына. Якое простае слова, і які няпросты яго сэнс! (В.Вітка). Рытарычны зваротак: Сонца, сонца! З мірнаю зарою ты вярніся ў стэп з начных дарог (А.Вялюгін), намінатыўны сказ: Нёман. Гаючая родная прыгажосць (Я.Брыль).

20. Парцэляцыя - падзел сказа з пэўнай сэнсава-стылістычнай мэтай на некалькі асобна аформленых паведамленняў. А скрыпка спявае. Сардэчна і сумна (Я.Брыль).

Далучальныя канструкцыі: Я хацеў бы таксама вось так... Тут. Іадзін. І каб да апошняй хвіліны на нагах (І.Шамякін).

21. Парэнтэза — увядзенне ў структуру сказа пэўнай устаўкі (сінтаксічнай адзінкі), якая граматычна не звязана з яго членамі, але, выконваючы сэнсавую, экспрэсіўную функцыю, уносіць у асноўны сказ дадатковыя паведамленні, удакладненні, тлумачэнні.

**Новыя прыклады**

1) Ніякая навука не дае агню вачам і жывога румянцу шчокам, калі халодная душа дрэмле ў прамоўцы (М.Кашанскі).

2) Ёсць два роды балбатуноў: адны гавораць занадта многа, каб нічога не сказаць, другія ж гавораць занадта многа, але таму, што не ведаюць, што сказаць (В.Ключэўскі).

3) Мастацтву падуладны ўсе бакі чалавечага існавання, і ў тым яго сіла. Але гэтая яго сіла - не нейкая вольная стыхія - у рэалістычным мастацтве яна мае свае вельмі канкрэтныя рысы і выдатна рэгулюецца вялікім крытэрыем - Праўдай жыцця. Праўда жыцця, абставін і паводзін чалавека ў пэўных жыццёвых акалічнасцях - вось магутны крытэрый нашага рэалістычнага мастацтва (В.Быкаў).

4) Перш-наперш адна агульная заўвага. Каб навучыцца катацца на веласіпедзе, трэба ездзіць. Каб навучыцца пісаць, трэба пісаць! Нельга абставіць сябе добрымі рэкамендацыямі, як пісаць, і адразу пачаць пісаць правільна і добра: нічога не атрымаецца. Таму пішыце пісьмы сябрам, вядзіце дзённік, пішыце ўспаміны (іх можна і трэба пісаць як мага раней — няблага яшчэ ў юныя гады — пра сваё дзяцінства, напрык- лад) (Дз.С.Ліхачоў).

5) Сэрца мудрых - у доме плачу. Неразумных - у доме балю. (Р.Барадулін).

6) Невысокі хударлявы чалавек размеранаю роўнаю хадою ідзе лесам. Лес, ахінуўшы свае плечы белаю накідкаю, урачыста захоўвае цішыню і спакой. Такі лагодны спакой бывае толькі ў мінуты мудрага разважання... (Я.Колас).

7) І ты зусім не аб тым, / І я зусім не пра тое... / Плыве цыгарэтны дым / І вочы горкай слязою. (В.Русілка).

8) Была ноч, і былі мы, здавалася, адны на белым свеце. Мы былі ў ночы, ноч была ў нас (В.Казько).

9) Сымоніха паклікала знахара — ён шаптаў, шаптаў, курыў, курыў, даваў зелля ўсялякага, стараўся-ткі, праўду сказаць; а парсюк уночы — хірк, хірк і ... даўся (З.Бядуля).

10) - Пахаваў жонку, пагарэлі на пажары дзеткі, пагарэла дабро, і хатка, і конікі, і кароўкі, і ўсё. А зямелька неўрадліва мая ... (М.Гарэцкі).

11) Ёсць час наш і час даўнейшы, час залаты і час пракляты, час доўгі, час кароткі. Адзін у свой час быў вялікім чалавекам, а ў нашы часы нічога не варт. Другі стаў бы вялікім чалавекам, але ён не мае часу, каб заняцца сваёю вялікаю справаю. Адзін не мае часу носа ўцерці за работаю, а другі ные ад таго, што не ведае, кудыяму дзець лішні час. Ёсць людзі, якія «ўбіваюць» час, скарыстоўваюць час, нават папярэджваюць час і проста марна трацяць час (К.Крапіва).

12) Паслухалі тое старцы, галовамі паківалі, узяліся за струманты ды і зайгралі. Першы раз зайгралі — Іванку розум далі; другі раз зайгралі — у сэрца жаласці нагналі; трэці раз яны зайгралі — язык Іванку развязалі (з народнай казкі «Іван-прастачок»).

13) Толькі маўчыць, маўчыць усявышні, / І ты маўчыш у далёкай сталіцы. / І зона здзічэла маўчыць у зацішшы, / Маўчаць палеткі, лясы і крыніцы. (А.Грачанікаў).

14) Я не заплачу па табе, / Не пракляну ніводным словам... / Бывай, мой сябра выпадковы, / Я не заплачу па табе. (З.Марозаў).

15) Родны край ніхто не выбірае. Выбірае родны край цябе. (Р.Барадулін).

16) Птаха хапае і на зямлю, і на неба, і хоць хата для птаха - зямля, на ёй ён спутаны, на ёй ён «пехацінец», які мусіць думаць пра тое, каб напакаваць свой «хатуль» і каб займець свой кажух (А.Разанаў).

17) Надвор’е на возеры часта змяняецца. То цёпла, то холадна. То свеціць сонца, то пахмурна. То ціха, то рэзкі вецер (В.Вольскі).

18) Шчасце не мае сваёй асобнай меркі для ўсіх людзей на свеце, але кожны чалавек мае сваю асобную мерку да шчасця і свой асобны погляд на самое шчасце ... (З.Бядуля).

19) Клён усё памятаў. Ён памятаў той далёкі-далёкі дзень, калі ў лес прыйшоў чалавек з рыдлёўкаю і, асцярожліва падкапаўшы кволыя карэньчыкі, панёс яго ў вёску, каб стаць яго першым гаспадаром (У.Арлоў).

20) Малю: «Касцёр! Гары, гары...» / А ён паціху памірае... / А ён паціху памірае ... / А ён паціху памірае ... (Н.Загорская).

21) Будзем жыць ці далёка, ці блізка, / Хай нас лучыць пакуль перапіска - / Ўсё па той жа простай прычыне... / Ты на нас не гневайся, сыне. / Можа, толькі некалі, можа... / Дай жа, Божа!.. (У.Шахавец).

22) На самым версе стогадовага дуба невялічкае гняздо нейкай залётнай птушкі. (І.Навуменка).

23) Амаль усе дзеці - паэты. Ды, мусіць, і ўсе. У сваёй наіўнай любві да жыцця, у сваёй вясёлай словатворчасці (Я.Брыль).

24) Пра паэзію Барадуліна і яго самога можна гаварыць бясконца, ды ўсё роўна сказанае не вычарпае ягонай сутнасці. Барадулін як чалавек і паэт невычэрпны. Бо ён арганічна таленавіты. І яшчэ ён зменлівы. Зменлівы, як кожная жывая істота, як талент, які бярэ ад жыцця на шматпакутнай святой зямлі пад сонцам любае Бацькаўшчыны (В.Быкаў).

25) Шэпчуць згодна каласінкі. / Гойдаюцца нівы, / Ходзіць гоман ля збажынкі, / Мілы і шчаслівы. (Я.Колас).

26) Мінае лета, пачынае журботна курлыкаць жураўліная восень, пасля - мяцеліцы, снягі, а Леанід Акімавіч ходзіць і ходзіць той дарогай, па якой вялі на смерць Ніну... Яго Ніну... (Б.Сачанка).

27) Колькі хаваў блізкіх, сяброў - такога не было. Але ў яго з’явіўся іншы клопат. Пра жывых. Пра дзяцей (І.Шамякін).

28) Колас. Купала... У гуках імён іх люлянку я чую, Якую матуля калісь над калыскай маёю спявала - Колас. Купала... (У.Някляеў).

29) Пакутавалі людзі, сумавала зямля і ўсё, што расло і жыло на ёй. Неўзаметку падымаліся к небу іх слёзы, падымаліся не год і не два, а цэлыя вякі, а там недзе сплываліся ў адно месца (Я.Колас).

30) Дарогі, дарогі, дарогі...Колькі вас, брукаваных і шасейных, гравейных і селавых, насыпных і мокрых, прайшлі людзі за гэты час разам з табуном (Я.Сіпакоў).